
SA BUKA JENISESI 

I SA VINAPODAKANA SA KASIA POPOA MEKE 

SA TIE 

] Sa vinapodaka meke sa hinoqa 

Koa rina totoso pinodalaena si vapodakia Tamasa sa 
mamana lavata meke sa pepeso. 2 Kolura meke ivulu sa popoa 
pepeso meke opo tamunia na huporo sa lamana peava sapu 
ovana, meke sa Maqomaqona Tamasa si opo tamunia sa beru 
kolo. 

3 Zama sa Tamasa, "Mani vura mae sa kalalasa!"^ Meke 
ta'eva^ta tugo sa kalalasa; 4 meke dogoro gilania e Tamasa 
sapu leleana sa kalalasa; ke qi paqaha pania Tamasa sa kala- 
lasa koa sa huporo. 5 Pozania rane Tamasa sa kalalasa, meke 
pozania honi Sa sa huporo. Hie tugo sa veluvelu meke na 
munumununa sa rane kekenu. 

6 Meke zama pule tugo sa Tamasa, "Sa galegalearane si 
mani koa^ pa varikorapadi rina kolo pude vapaqaha ruai 
sarina kolo." 7 Meke qi tavetia Tamasa sa galegalearane pude 
paqahi sarina kolo pa kauruna sa manauru koa rina kolo 
pana'ulu; ke ta'evana gua tugo asa; 8 meke pozania "manauru" 
Tamasa sa mamana lavata. Gua asa sa veluvelu meke sa 
munumununa sa rane vinarua. 

9 Zama pule pule sa Tamasa, "Madi takolo varigarae pa 
keke vasina sarina kolo pa kauruna sa galegalearane, pude 
vavura vabakalia sa pepeso popana!" Meke ta'evana tugo. 
10 Pozania "pepeso" Tamasa sa popoa popana, meke sarina 
kolo pu tavarigaraedi si pozania "lamana" Sa. Meke dogoro 
gilania Tamasa sapu leleadi si arini. 

11 Meke qi zama pule sa Tamasa, "Mani vatoqolo vuraia 

sa pepeso sa hiqohiqo, sarina huda sapu ari kikodi soti meke 
na votiki huda pu vua koa sa kineha pa kikodi koa sa pepeso." 
Meke ele ta'evana tugo sapu gua asa. 12 Sa pepeso si valihoa 
sa hiqohiqo pa doduru dia votiki kineha meke sari doduru 
votiki huda pu hoke vua koa sa guguadi rina kikodi soti; meke 
dogoria Tamasa sapu leleadi si arini. 13 Hie tugo sa veluvelu 
meke sa munumununa sa rane vinaneta. 

14 Meke qi zama pule pule sa Tamasa, "Madi koa koa sa 
mawauru sarina zuke pude paqahia sa rane koa sa boni; meke 

kaqu koa na vinagilagila si arini pude padai sarina totoso, na 
rane meke na vuaheni, 15 madi koa na zuke sarini pa 
mamanana sa manauru pude vakaMasia sa popoa pepeso." 
Meke ta'evana tugo. 16 Meke qi vizati Tamasa sari karu zuke 
nomadi; sapu nomana si pude totolinia sa rane, meke sapu 
hitekena si pude totolinia sa honi, meke sarina pinopino si 
taveti tugo Sa. 17 Meke veko lani Tamasa sarini pa linabena 
sa mawauru pude vakalalasia sa popoa pepeso 18 meke pude 
totolinia sa rane meke sa honi, meke pude paqahia sa kalalasa 
koa sa huporo; meke dono gilania Tamasa sapu leana tugo si 
asa. 19 Meke mae kamo sa veluvelu meke sa munumununa sa 
rane vinamade. 

20 Meke qi zama pule tugo sa Tamasa, "Madi tavasim 
sarina kolo lamana koa rina rovana igana, meke qi tapuru hola 
koa sa popoa pepeso, sarina kurukuru tapuru pa korapa 
galegalearane." 21 Ke vapodaki Tamasa sarina igana nomadi 
lavata pa lamana meke sari doduru butubutu igana toadi pu 
tunuru, meke vapodaki tugo Sa sari doduru votivotiki butubutu 
kurukuru tapuru. Meke sipu dono lai Tamasa si leleadi tugo 
si arini. 22 Meke qi manani Tamasa sarini meke zama, "Mi 
podopodo vasokusoku, mamu vasinii sarina kolo lamana, madi 
kasisere pa doduru vasina pa pepeso sarina kurukuru pu 
tapuru." 23 Meke mae kamo sa veluvelu meke sa munu- 
mununa sa rane vinalima. 

24 Meke zama sa Tamasa, "Mani vavurai sa pepeso sarina 
kurukuru toadi pa dia butubutu: sari pu kamade nenedi meke 
na kurukuru name meke na kurukuru pa hiqohiqo pa dia 
kineha soti." Meke ta'evana gua tugo asa. 25 Meke vapodaki 
Tamasa sarina kurukuru pa dia kineha soti meke na bulu- 
makao pa dia kineha meke sari doduru tinitona pu name pa 
pepeso koa sa kinehadia soti. Meke dogoro gilania Tamasa 
sapu leadi tugo si arini. 

26 Meke qi zama pule sa Tamasa, "Mada vapodakia sa tie 
pa kinehada^ meke pa ginuguada soti; pude madi koa wati- 
hiniva koa rina igana pa kolo, meke koa rina kurukuru pa 
galegalearane, meke koa rina kurukuru made nenedi meke koa 
ri doduru timtona pu name pa pepeso." 

27 Ke, vapodakia Tamasa sa tie pa namu kinehana 

hinokara, meke pa namu guguana soti; taveteni koreo na 
vineki Sa sarini.* 

28 Meke manani Tamasa si arini^ meke zamai Sa, "Mi 
podopodo vasokusoku, mamu vasima, sa pepeso pude tave- 
tavete vasina; mi koa ba/iara koa rina igana pa kolo meke koa 
rina kurukuru pa galegalearane meke koa ri doduru tinitona 
toadi pu ene pa pepeso." 29 Meke qi zama pule sa Tamasa, 
"Dotu, ele ponini gamu Rau sari doduru linetelete pu ari 
kikodi, sari pu toa pa beruna sa kasia popoa, meke sari 
doduru huda pu ari kikodi pa korapa vuadi; kaqu tagoi gamu 
si arini pude mamu ganii. 30 Ke koa ri doduru kurukuru pa 
pepeso meke koa ri doduru kurukuru pa galegalearane meke 
koa ri doduru tinitona, pu name pa pepeso, meke sari doduru 
tinitona pu sino vagi tinoa, si ele poni mokani Rau sari doduru 
linetelete bumadi pude di ganii." Meke gua tugo asa sapu 
evania Sa. 31 Meke dono lai Tamasa sari doduru tinitona pu 
ele taveti Sa meke dotu, leleadi hola tugo si arini. Meke mae 
kamo sa veluvelu meke sa munumununa sa rane vina'onomo. 



2. 

Ke, gua asa, si tavahokoto beto sarina manauru meke na 
pepeso meke sari doduru dia likakalae. 2 Meke pa rane 
vinazuapa si vabetoi Tamasa sari doduru nana tinavete pu ele 
evani Sa meke qi magogoso si Asa pa rane vinazuapa koa ri 
doduru nana tinavete pu ele vapodaki Sa.^ 3 Ke, manaiija 
Tamasa sa rane vinazuapa meke vamadia Sa si asa,"^ ura koa sa 
totoso asa si vamakudoi Tamasa sari doduru nana vinapodaka 
sari pu ele taveti Sa. 

4 Gua hire sarina vinapodakadi rina manauru meke na 
pepeso sipu tatavete rini. 

Tavivinei pule sa vinapodaka 

Pa totosona sipu kuria e Jihova Tamasa sa pepeso, meke sa 
manauru, 5 si lopu ele toa pa pepeso si keke huda pa hiqohiqo 
meke lopu ele liho si keke linetelete pa inuma; ura lopu ele 

4. Mat 19.4; Maka 10.6 

5. Jen 5.1-2 

6 Hib 4.4, 10 

7 Tinaloa 20.11 

vahoqania ruku e Jihova sa pepeso meke loke tie si koa pude 
gelia si asa; 6 ba na kovele mo si vuga sage koa sa pepeso meke 
vabobosia sa beruna sa pepeso : 7 meke qi tavetenia kavuruna 
mo sa pepeso e Jihova sa tie, meke sino vanuqurunia Sa pa 
qoqoro isuna sa sinino tinoa; meke qi ta'evanae toa sa tie.® 

Sa inuma pa Idini 

8 Ke qi letea Jihova si keke inuma pa Idini, pa kali gasa 
rimata; vasina si vekonia Sa sa tie sapu ele tavetia Sa. 9 Meke 
valiho vura maei e Jihova pa pepeso sari doduru huda pu dono 
lea koa sa mata, leadi pude ganii, meke sa huda Tinoa^ meke 
sa hudana sa ginilagilanana sa leana meke sa kaleana si toa pa 
varikokorapana puta sa inuma. 

10 Pude vamasuria sa inuma gua, ke totolo vura mae pa 
Idini si keke ovuku sapu tapaqaha made pazana. 11 Sa 
pozana keke si Pisoni sapu totolo likoho la gua koa sa doduruna 
sa popoa Havila, vasina koa sa qolo; 12 sa qolo pa popoa sana 
si leana; koa tugo vasina sa ruqa deliumi meke sa patu 
onikisi. 13 Sa pozana sa ovuku vinarua si Gihoni, sapu varidi- 
kuenia sa sa popoa Itiopia. 14 Meke sa pozana sa ovuku 
vinaneta si Taigarisi, sapu ene pa kali gasa rimatana Asiria: 
meke sa ovuku vinamade si luparetisi. 

15 Hena vagia Jihova Tamasa sa tie meke vekoa Sa pa 
inuma Idini pude umaia na kopunia sa sa inuma sana, gua. 
16 Meke taraenia e Jihova Tamasa sa tie, meke gua si Asa, 
"Boka gani goi vuadi sari doduru huda pa inuma; 17 ba namu 
lopu kaqu gania goi sa vuana sa huda ginilagilanana sa leana 
meke sa kaleana, ura koa sa rane pana gania goi, si kaqu mate 
tonoto si goi!" 

18 Meke qi zama se Jihova, "Lopu leana si pude koa telena 
eke sa koreo; kaqu tavetia Rau si keke nana tie varitokae sapu 
garona pude qetunia sa. 19 Ke, taveteni pepeso e Jihova sari 
doduru kurukuru pa hiqohiqo, meke doduru kurukuru tapuru 
pa galegalearane, meke qi turana lani Sa sarini koa sa koreo 
pude mani gilania sapu, sa kaqu pozani sa sarini; pude gua 
sapu pozani sa tie sari doduru kurukuru toadi, si asa tugo sari 
pozadia. 20 Vizata poni pozapoza sa koreo sari doduru kuru- 
kuru made nenedia, doduru kurukuru tapuru meke doduru 

kurukum pinomo pa hiqohiqo; ba lopu tadogoro si keke sapu 
pada pude varitokae koa sa koreo. 21 Gua asa si vaputa 
muliunia e Jihova Tamasa sa koreo meke sipu puta muliuwu 
sa, si henaia Tamasa si keke susuri raqaraqana meke tuku 
pulenia masana Sa si asa; 22 meke sa susuri raqaraqa sapu 
vagia Jihova koa sa koreo si vapodakania keke vineki Sa meke 
turana lania Sa koa sa koreo. 23 Meke qi zama sa koreo, 

"Kamahire tu, sina hie tugo sa susurina sa susuriqu 

meke na masana sa masaqu arau; 

ke kaqu tapozae vineki si asa, 

sina tavagi pa korapa tiniqu rau si asa." 

24 Gua asa, si luaria sa koreo sa tamana meke na tinana 
meke koa kapae koa sa nana barikaleqe, meke ta'evanae 
kekeke masadia sari kara.^^ 25 Dodoredi beto sari kara ba lopu 
kurekure si arini. 



3^ Sa hinoqa tanisa tie 

Ego sa noki^i si sekesekei holani sari doduru kurukuru pule 
sari pu ele taveti Jihova. Zama laia sa sa barikaleqe, "Vegua, 
ele zamania Tamasa sapu lopu kaqu gania gamu sa vuana keke 
huda koa sa inuma hie, gua, beka?" 2 Meke olania sa bari- 
kaleqe sa noki, "Boka gani gami sarina vuadi rina huda koa sa 
inuma; 3 ba zama sa Tamasa, 'Lopu kaqu gania gamu sa vuana 
sa huda sapu koa pa varikokorapana puta sa inuma, meke 
namu lopu kaqu tiqua gamu si asa pude nike mate si gamu 
kara!' gua." 4 Ba zama la sa noki koa sa barikaleqe, "Lokario, 
lopu kaqu mate si gamu kara! 5 Ura ele gilania Tamasa sapu 
pana gania gamu si asa, si kaqu tavavanunu sarina matamia 
meke kaqu gua tugo sa Tamasa si gamu pude gilania sapu leana 
meke sapu kaleana." 6 Meke, tiqe dogoria sa barikaleqe sapu 
na ginani leana sa vuana sa huda sana, meke varivaqetu si asa 
koa sa mata, meke namu variva'okoro pude tavagilae, ke tiqe 
pakete vagia sa sa vuana meke gania meke ponia sa sa loana 
meke somana gania sa si asa, 7 meke hinoqa tavavanunu 
sarina matadia ri kara ke vanonogaia ri kara sapu dodoho sari 
kara; ke qi piti varikapaeni ri kara sarina elo piqi pude taveteni 
dia tivitivi, gua. 

10 Mat 19.5; Maka 10.7-8; I Korin 6.16; Epi 5.31 

11 Rev 12.9; 20.2 

8 Meke avosia ri kara sa mamalainina e Jihova sa Tamasa 
lavata sapu ene si Asa pa inuma koa sa ibibu-leana sa rane, 
meke tome sari kara tamaloana koa sa kenuna e Jihova sa 
Tamasa lavata pa varikorapadi rina huda koa sa inuma. 9 Ba 
se Jihova sa Tamasa si tioko laia Sa sa koreo make nanasia 
Sa, "Avei si goi?" 10 Meke tiqe olaAza si asa, "Avosia rau sa 
sapasapana nene tamugoi pa korapa inuma, ke matagutu si 
rau sina na dododohoqu si rau; ke tome qua!" 11 Olana si 
Asa, "Esei tozinigo sapu dodore si goi, gua? Vegua, ele gania 
goi sa vuana sa huda sapu hekinia Rau koa goi?" 12 "Sa 
barikaleqe sapu poninau Goi pude koa koa rau, asa si poninau 
vuana sa huda ke gania rau si asa," gua sa koreo. 13 Meke 
zama la se Jihova sa Tamasa koa sa barikaleqe, "Tio, na sa 
sapu ele tavetia goi?" "Sekesekeinau sa noki^^ si rau ke gania 
rau sa vuana sa huda," gua sa barikaleqe. 

14 Zama laia e Jihova Tamasa sa noki, "Sina ele tavete gua 
he si goi, ke talevei holani goi sari doduru kurukuru name 
meke sari doduru kurukuru pinomo; kaqu gotolonia goi sa 
tiamu, meke kaqu gania goi sa kavuru pepeso, doduru rane 
pa mua tinoa. 15 Kaqu vekoa Rau sa sasake pa varikorapamu 
goi meke sa barikaleqe, ^^ meke pa varikorapana sa kikomu 
goi meke sa kikona sa; kaqu sekea sa sa batumu meke agoi ba 
kaqu garatia tugo sa huhubakuluna sa." 

16 Meke koa sa barikaleqe ba zama la tugo Sa, "Kaqu 
vanomaia Rau sa mua tinasigiti pa pinodopodo; meke pa 
tinasigiti tu si kaqu podo koburu si goi, ba kaqu okoro pulenia 
tugo goi sa loamu meke kaqu palabatunigo sa si goi." 

17 Meke koe Adama si zama si Asa, "Sina ele vatabea goi 
sa ginarunu tanisa mua barikaleqe, meke gania goi sa vuana 
sa huda sapu hekinia Rau pude 'Meke mi gania gamu kara,' 
gua; talevei kamahire sa pepeso koa sa ginuguamu goi; pana 
gorego mo natanata si kaqu tiqe gania goi sa gemu ginani ninae 
rane pa mia tinoa;^* 18 na rakihi meke na nobo si kaqu liho 
vura mae pa kenumu meke kaqu ganii gamu sarina linetelete 
pa inuma. 19 Pana gorea tu /latanata sa raemu, si kaqu hena 
ginani si gamu kara, osolae pana pule la koa sa pepeso si 
gamu, sina vasina mo si tavavura si gamu kara; na kavuru mo 
si gamu ke pa kavuru tugo si kaqu kekere pule la gamu kara." 

12 2 Korin 11.3; I Tim 2.14 

13 Rev 12.17 

14 Hib 6.8 

20 Pozania Ivi sa koreo sa barikaleqe sina na tinadia ri 
doduru tie toadi si asa. 21 Meke tavete poninia poko kapu 
kurukuru e Jihova sa Tamasa se Adama meke sa nana bari- 
kaleqe meke vapokopokoi Sa sari kara. 

22 Meke tiqe zama pule sa Tamasa lavata, "Dotu, ele 
ta'evanae kekenoAio gua Gita sa tie, ke gilania sa sapu leana 
ba be kaleana; kamahire, si hokara kaqu qaqama lania sa sa 
limana pude vagia vuana sa huda Tinoa^^ meke gania, meke 
toa hola nana." 23 Gua asa, si hitu pania sa Tamasa lavata 
pa inuma Idini si asa, pude mani umaia sa sa pepeso vasina 
sapu tavavura mae guana sa. 24 Hadu vurania Sa sa tie; ke 
pa kali gasa rimata koa sa inuma Idini, si vekoi Sa sari mateana, 
meke sa vedara huruhurununa si koba va'avanaenia Sa pude 
kopunia sa sirana la gua koa sa huda tinoa. 

